Javaslat A TANÁCS HATÁROZATA az egyrészről az Európai Közösségek és tagállamai, másrészről a Moldovai Köztársaság közötti partnerségi és együttműködési megállapodással létrehozott Együttműködési Tanácsban az EU-Moldova társulási menetrend végrehajtására vonatkozó ajánlás elfogadásával kapcsolatosan képviselendő uniós álláspontról /* COM/2014/0359 final - 2014/0181 (NLE) */





INDOKOLÁS Az egyrészről az Európai Közösségek és tagállamai, másrészről a Moldova Köztársaság (a továbbiakban: Moldova) közötti együttműködési és partnerségi megállapodást (a továbbiakban: a megállapodás) 1994. november 28-án írták alá és 1998. július 1-jén lépett hatályba. A megállapodás a közös értékek, valamint a politikai, gazdasági és intézményi reformok hatékony végrehajtása iránti elkötelezettségen alapszik. A partnerségi és együttműködési megállapodáson alapuló, közös EU-Moldova európai szomszédságpolitikai cselekvési terv meghatározza a stratégiai célokat, továbbá ösztönzi és támogatja Moldovának azt a célkitűzését, hogy még szorosabban integrálódjon az európai gazdasági és társadalmi struktúrákba. Moldova az európai szomszédságpolitika partnerországa. Ez jelentős mértékű, kedvező változást idézett elő az ország és az Európai Unió közötti kapcsolatrendszerben. Az Unió és Moldova mostanra lezárta a partnerségi és együttműködési megállapodás helyébe lépő társulási megállapodásról szóló tárgyalásokat. E tárgyalások 2013. június 25-én javarészt lezárultak, és a litvániai Vilniusban tartott keleti partnerségi csúcstalálkozó során, 2013. november 29-én sor került a megállapodás parafálására. A társulási megállapodás jelentősen elmélyíti Moldovának az Európai Unióhoz történő politikai társulását, és a szervezetbe való gazdasági integrációját. A társulási megállapodás felöleli egy mélyreható és átfogó szabadkereskedelmi térség fokozatos megvalósítását. A vízumliberalizációs cselekvési terv sikeres végrehajtása következtében vízummentessé vált az utazás az Unió és Moldova között, ami alapvető elemként támasztja alá a Moldovai Köztársaságnak az Európai Unióhoz történő politikai társulását, és a szervezetbe való gazdasági integrációját. A társulási megállapodás a mobilitás és az emberek közötti kapcsolatok lényeges erősítését irányozza elő. Az eredeti tervek szerint az Unió állam- és kormányfői 2014 őszén írták volna alá a társulási megállapodást. Először augusztusra, majd pedig júniusra hozták előre a társulási megállapodás aláírását az aggodalomra okot adó ukrajnai fejlemények miatt, amelyek a térség más országaira is kihatással lehetnek. Az intézmények keményen dolgoznak azért, hogy lerövidítsék a megállapodás szövegváltozatainak véglegesítéséhez szükséges időt, és biztosítsák az említett cél teljesülését. A társulási megállapodás kizárólag akkor léphet hatályba, ha valamennyi fél parafálta (vagyis az EU, a tagállamok és Moldova). Ez valószínűleg hosszú ideig, esetleg évekig tartó folyamat. A megállapodás ezért előírja egyes részeinek ideiglenes alkalmazását azt követően, hogy Moldova befejezte a szükséges eljárásokat (értesítés arról, hogy Moldova Alkotmánya lehetővé teszi az előzetes megerősítés nélküli, közvetlen ideiglenes alkalmazást), az Unió pedig bejelentette, hogy készen áll az ideiglenes alkalmazás megkezdésére. A társulási menetrend célja a társulási megállapodás végrehajtásának előkészítése és megkönnyítése. A menetrend olyan gyakorlati keretet hoz létre, amelynek révén megvalósíthatók a politikai társulás és a gazdasági integráció átfogó célkitűzései. A menetrend az EU és Moldova közötti európai szomszédságpolitikai cselekvési terv helyébe lép. A társulási megállapodás szerkezetére épülő társulási menetrend határozza meg a 2014–2016-os időszak során elvégzendő közös munka prioritásainak listáját. Az, hogy a társulási menetrend kisszámú prioritásra összpontosít, nem érinti a partnerségi és társulási megállapodás vagy egyéb megállapodások alapján jelenleg zajló párbeszéd terjedelmét, vagy az arra szóló felhatalmazást. A menetrend nincs hatással a társulási megállapodás alapján tett kötelezettségvállalások végrehajtására azt követően, hogy a társulási megállapodás hatályba lépett vagy ideiglenes alkalmazásra került. A társulási megállapodástól eltérően a társulási menetrend a nemzetközi jog szerint jogilag nem kötelező okmány. A társulási menetrend elfogadása tekintetében az EU–Moldova Együttműködési Tanácsban képviselendő uniós álláspontról szóló tanácsi határozatra irányuló javaslat az alábbiakban található. A Bizottság felkéri a Tanácsot e tanácsi határozattervezet elfogadására. 2014/0181 (NLE) Javaslat A TANÁCS HATÁROZATA az egyrészről az Európai Közösségek és tagállamai, másrészről a Moldovai Köztársaság közötti partnerségi és együttműködési megállapodással létrehozott Együttműködési Tanácsban az EU-Moldova társulási menetrend végrehajtására vonatkozó ajánlás elfogadásával kapcsolatosan képviselendő uniós álláspontról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 217. cikkére, összefüggésben 218. cikke (9) bekezdésével, tekintettel az egyrészről az Európai Közösségek és tagállamai, másrészről a Moldova Köztársaság közötti partnerségi és együttműködési megállapodásra és különösen annak 82. cikkére, tekintettel az Európai Bizottság javaslatára, mivel: (1) A partnerségi és együttműködési megállapodást 1994. november 28-án írták alá és 1998. július 1-jén lépett hatályba. (2) Az egyrészről az Európai Unió és tagállamai, másrészről a Moldovai Köztársaság közötti társulási megállapodást (a továbbiakban: a társulási megállapodás) a litvániai Vilniusban tartott keleti partnerségi csúcstalálkozó során, 2013. november 29-én parafálták. (3) A társulási megállapodást annak hatálybalépéséig ideiglenesen kell alkalmazni, amint ez lehetségessé válik a résztvevő felek számára. (4) A társulási megállapodás végrehajtásának támogatása céljából a felek megállapodtak arról, hogy tárgyalásokat folytatnak a társulási menetrendről, amely tartalmazza a 2014–2016-os időszakban közösen elvégzendő munka prioritásainak listáját. (5) A felek megállapodtak arról, hogy a társulási megállapodás intézményi keretének létrehozásáig a társulási menetrendet a partnerségi és együttműködési megállapodás alapján felállított Együttműködési Tanács fogadja el. (6) A Tanácsnak el kell fogadnia az EU-Moldova társulási menetrend végrehajtására vonatkozó ajánlás elfogadása tekintetében az Együttműködési Tanácsban képviselendő uniós álláspontot, ELFOGADTA EZT A HATÁROZATOT: 1. cikk Az egyrészről az Európai Közösségek és tagállamai, másrészről a Moldovai Köztársaság közötti partnerségi és együttműködési megállapodással létrehozott Együttműködési Tanácsban a társulási menetrend végrehajtására vonatkozó ajánlás elfogadása tekintetében képviselendő uniós álláspont az Együttműködési Tanács e határozathoz csatolt ajánlástervezetén alapul. 2. cikk Ez a határozat az elfogadásának napján lép hatályba. Kelt Brüsszelben, a Tanács részéről az elnök MELLÉKLETEK a következőhöz: Javaslat A TANÁCS HATÁROZATA az egyrészről az Európai Közösségek és tagállamai, másrészről a Moldovai Köztársaság közötti partnerségi és együttműködési megállapodással létrehozott Együttműködési Tanácsban az EU-Moldova társulási menetrend végrehajtására vonatkozó ajánlás elfogadásával kapcsolatosan képviselendő uniós álláspontról 1. MELLÉKLET Tervezet AJÁNLÁS Az EU-Moldova társulási menetrend végrehajtásáról AZ EU–MOLDOVA EGYÜTTMŰKÖDÉSI TANÁCS, tekintettel az egyrészről az Európai Közösségek és tagállamai, másrészről a Moldovai Köztársaság közötti partnerséget létrehozó EU-Moldova partnerségi és együttműködési megállapodásra (a továbbiakban: a megállapodás) és különösen annak 82. cikkére, mivel: A megállapodás 82. cikke értelmében az Együttműködési Tanácsot azért hozták létre, hogy felügyelje a megállapodás végrehajtását, és a két fél közötti megállapodás útján megfelelő ajánlásokat tehessen. A megállapodásban részes felek megállapodtak a társulási menetrend szövegében, amelynek célja a jövőbeni társulási megállapodás előkészítése, illetve végrehajtásának megkönnyítése, egy gyakorlati keret megteremtése révén a politikai társulás és gazdasági integráció legfontosabb célkitűzéseinek megvalósítása érdekében. A társulási megállapodás kettős célra irányul: meghatározza az arra irányuló konkrét lépéseket, hogy a felek eleget tegyenek a társulási megállapodás szerinti kötelezettségeiknek, valamint tágabb keretet biztosít az Unió és Moldova kapcsolatainak megerősítéséhez, és konkrétan a mélyrehatóbb gazdasági integráció és politikai együttműködés elősegítéséhez, összhangban a társulási megállapodás átfogó célkitűzéseivel. ELFOGADTA A KÖVETKEZŐ AJÁNLÁST: Egyetlen cikk Az Együttműködési Tanács azt ajánlja, hogy a felek hajtsák végre a mellékletbe foglalt társulási menetrendet, amennyiben a végrehajtás célja az egyrészről az Európai Közösségek és tagállamai, másrészről a Moldovai Köztársaság közötti társulást létrehozó EU-Moldova társulási megállapodás céljainak megvalósítása. Kelt Brüsszelben, az Együttműködési Tanács részéről az elnök 2. MELLÉKLET Társulási menetrend az Európai Unió és a Moldovai Köztársaság között Az Európai Unió és a Moldovai Köztársaság (a továbbiakban: a felek) elismerik, hogy kapcsolataik a keleti partnerség kezdeményezésbe való belépésük óta jelentősen és kedvezően megváltoztak. A felek 2010-ben megkezdték a társulási megállapodás megkötésére irányuló, valamint 2012-ben a mélyreható és átfogó szabadkereskedelmi térségről szóló tárgyalásokat. Utóbbi szerves részét képezné a megállapodásnak. Emellett kidolgozták és elindították a vízumliberalizációs cselekvési tervet, amelynek sikeres végrehajtása alapvető elemként támasztja alá a Moldovai Köztársaságnak az Európai Unióhoz történő politikai társulását, és a szervezetbe való gazdasági integrációját. A mobilitás és az emberek közötti kapcsolatok e lényeges erősítését a társulási megállapodás irányozta elő. A társulási megállapodás megkötésére irányuló tárgyalásokat 2013. június 25-én zárták le és a megállapodást 2013. november 29-én parafálták. A teljes megállapodás hatálybalépése előtt intézkedéseket kell hozni annak érdekében, hogy a felek annak minden előnyét élvezhessék; az említett intézkedések közül az első a megállapodás részleges ideiglenes alkalmazása. A társulási menetrend célja a társulási megállapodás végrehajtásának előkészítése és megkönnyítése azáltal, hogy olyan gyakorlati keretet hoz létre, amelynek révén megvalósíthatók a politikai társulás és a gazdasági integráció kiemelt célkitűzései. A menetrend az EU és Moldova közötti európai szomszédságpolitikai cselekvési terv helyébe lép. A társulási menetrend a társulási megállapodás szerkezete alapján meghatározza a 2014–2016-os időszak során elvégzendő közös munka prioritásainak listáját. Az, hogy a társulási menetrend kisszámú prioritásra összpontosít, nem érinti a partnerségi és együttműködési megállapodás vagy egyéb megállapodások, illetve a keleti partnerség multilaterális irányvonala alapján jelenleg folyó párbeszéd terjedelmét, vagy az arra szóló felhatalmazást. A menetrend nincs hatással a társulási megállapodás alapján tett kötelezettségvállalások azt követő végrehajtására, hogy a megállapodás hatályba lépett vagy ideiglenes alkalmazásra került. 1. A társulási menetrend végrehajtására vonatkozó elvek, eszközök és források A következő közös elvek kísérik a társulási menetrend végrehajtását: A társulási menetrend részeként vállalt fellépéseket a politikai társulás és a gazdasági integráció átfogó célkitűzéseinek szellemében kell végrehajtani; A társulási menetrend prioritásai az EU és a Moldovai Köztársaság felelősségét tükrözik az iránt, hogy társulási megállapodásuk hatálybalépését követően maradéktalanul végrehajtják annak rendelkezéseit; A társulási menetrendet az átláthatóság, az elszámoltathatóság és az inkluzivitás elveinek maradéktalan tiszteletben tartásával kell végrehajtani; Mindkét félnek részt kell vennie a társulási menetrend végrehajtásában; A társulási menetrend célja kézzel fogható és meghatározott eredmények elérése a gyakorlati intézkedések fokozatos végrehajtása révén; A felek elismerik annak fontosságát, hogy megfelelő és elegendő politikai, technikai és pénzügyi eszközzel támogassák az egyeztetett prioritásokat, valamint A társulási menetrend végrehajtásáról éves jelentést, monitoringot és értékelést készítenek. A megtett előrelépést felülvizsgálják, többek között a partnerségi és együttműködési megállapodás vagy egyéb releváns megállapodások keretében. Az Európai Unió támogatja a Moldovai Köztársaságot a társulási menetrendben meghatározott célkitűzések és prioritások végrehajtásában. Ennek érdekében felhasznál valamennyi rendelkezésre álló uniós támogatási forrást; szakértelmet és tanácsadást biztosít; elősegíti a bevált gyakorlatok, a know-how és az információk megosztását; valamint támogatja a kapacitásépítést és az intézmények erősítését. Az Unió továbbá ösztönözni fogja a Moldovai Köztársaság más partnereitől származó támogatásokat és törekedni fog azok összehangolására. Felhasználja majd a megfelelő pénzügyi eszközöket a társulási menetrend végrehajtásának elősegítésére. Ugyanakkor a társulási menetrend nem pénzügyi programozási dokumentum, és nem helyettesíti a felek által végzett pénzügyi programozást. Az Unió a Moldovai Köztársaságnak történő segítségnyújtás átfogó prioritásainak keretében nyújt támogatást, amint azt az Európai Szomszédsági Támogatási Eszközben (ENI), az egységes támogatási keretben, valamint az ENI keretében készített, a Moldovai Köztársaságra vonatkozó, több országgal kapcsolatos programozásban is kiemelték. Mindezt az uniós külső támogatásra vonatkozó végrehajtási szabályokkal és eljárásokkal teljes összhangban fogják megtenni. A társulási menetrend elfogadásának időpontjától alkalmazandó, három évig tartó kezdeti időszakban, amely közös megegyezéssel meghosszabbítható. Elfogadása után a társulási menetrend az európai szomszédságpolitikai cselekvési terv helyébe lép, a Moldovai Köztársaság európai szomszédságpolitikai kereten belüli előrehaladásának figyelemmel kisérésére szolgáló módszerként. A civil társadalmat is ösztönzik, hogy monitoringtevékenységeit a társulási menetrendre összpontosítsa. Az Unió felel a társulási menetrend végrehajtásáról történő beszámolásért; és támogatást nyújt a Moldovai Köztársaság saját jelentéstételi rendszerei számára. Szükség esetén az Európai Unió és a Moldovai Köztársaság Együttműködési Tanácsának (Társulási Tanács) megállapodása bármikor módosíthatja vagy aktualizálhatja a társulási menetrendet, különösen a társulási megállapodás hatálybalépését követően. 2. A társulási menetrend prioritásai 2.1 Politikai párbeszéd és reform: A végrehajtandó reformokra irányuló társulási menetrend keretében zajló politikai párbeszéd és együttműködés célja a demokratikus elvek, a jogállamiság, a jó kormányzás, az emberi jogok és alapvető szabadságok – köztük a kisebbségekhez tartozó személyek jogai – az alapvető ENSZ- és Európa Tanács-egyezmények és ezek kapcsolódó jegyzőkönyvei szerinti tiszteletben tartásának megerősítése. A politikai párbeszéd folyamán és az alábbi területekre vonatkozó reformok végrehajtásakor figyelembe kell venni Európa Tanács cselekvési tervét:[1] i. A Moldovai Köztársaságbeli demokrácia és a jogállam tiszteletben tartását szavatoló intézmények stabilitásának, függetlenségének és hatékonyságának megerősítése, különösen a következők révén: az Alkotmánybíróság hatáskörének és a bíróság tagjainak kinevezésével kapcsolatos eljárásoknak a pontosítása, szoros együttműködésben a Velencei Bizottsággal; az elnök megválasztására vonatkozó eljárás felülvizsgálata (az Alkotmány 78. cikke), az eljárás inkluzivitásának, valamint a hatalmi ágak szétválasztásának biztosítása céljából. Hosszabb távon az Alkotmány még átfogóbb felülvizsgálatára is szükség van az intézményi patthelyzet ismételt előfordulásának megelőzése céljából; annak biztosítása, hogy a parlamenti és a helyi választásokat demokratikusan, az európai normáknak megfelelően bonyolítják el, valamint orvosolják az Európai Biztonsági és Együttműködési Szervezet /Demokratikus Intézmények és Emberi Jogok Hivatala (EBESZ/ODIHR) által feltárt hiányosságokat; a decentralizációs stratégia további végrehajtása, összhangban az Európa Tanács Helyi Önkormányzatok Európai Chartájával (Európa tanácsi szerződések sorozat (CETS), 122. szám); a politikai pártok és választási kampányok finanszírozására vonatkozó jogi keret megerősítése az EBESZ/ODIHR és a Velencei Bizottság együttes véleménye, valamint az Európa Tanács Korrupció Elleni Államok Csoportja (GRECO) által megfogalmazott, a pártfinanszírozás átláthatóságára vonatkozó ajánlás alapján. ii. Az igazságszolgáltatás további reformja, különösen a bármely politikai és egyéb jogosulatlan beavatkozástól függetlenül eljárni hivatott bírói kar, ügyészség és bűnüldöző hatóságok függetlenségének, pártatlanságának, professzionalizmusának és hatékonyságának biztosítása érdekében, valamint a korrupció valamennyi formájának és szintjének megelőzése és az azzal szemben folytatott küzdelem intenzitásának növelése érdekében. Az igazságszolgáltatás átfogó reformjának egyes alábbi elemei alkotmánymódosítást igényelhetnek: a Nemzeti Korrupcióellenes Központ teljes körű működésének biztosítása, ideértve megfelelő költségvetéssel és személyzettel való ellátását, valamint a korrupcióval szembeni nemzetközi együttműködésben történő részvételt; a Nemzeti Korrupcióellenes Központ függetlenségének biztosítása, azt is beleértve, hogy a központ igazgatójának és az igazgatóhelyetteseinek kinevezése és felmentése, törvényi úton, világosan meghatározott, nyitott, átlátható és érdemeken alapuló eljárásban történik; annak a hatályos jogszabálynak a felülvizsgálata, amely a bírók végleges kinevezését az első kinevezés meghosszabbításának tekinti, amely esetében a bíróknak meg kell felelniük az előre meghatározott kritériumoknak; az igazságszolgáltatási intézmények megerősítésére irányuló munka annak érdekében, hogy azok ne kerüljenek a közigazgatás, a kormány vagy a parlament részéről kifejtett politikai vagy egyéb formájú nyomásgyakorlás alá; a bírók fegyelmi felelősségére vonatkozó új rendszer végrehajtása annak érdekében, hogy a bírók megfeleljenek a társadalommal szembeni felelősségüknek; a bírókra, ügyészekre, ügyvédekre vonatkozó hatályos jogszabály felülvizsgálata annak érdekében, hogy elősegítsék a korrupcióval szembeni zéró toleranciát, és minden fajta korrupt magatartás megelőzését; az arra vonatkozó munka előre vitele, hogy az előzetes letartóztatottak fogdái a belügyminisztérium felügyelete alól átkerüljenek az igazságügyi minisztérium alá; annak a hatályos jogszabálynak a felülvizsgálata, amely vezető szerepet biztosít a Magisztratúra Legfelsőbb Tanácsa számára a bíróságok erőforrásainak elosztásában; a büntetőeljárás átfogó reformjának előre vitele; a Nemzeti Igazságszolgáltatási Intézet jogi keretének felülvizsgálata a bírák és ügyészek jelenlegi képzési rendszerének korszerűsítése, valamint a képzések hatékonyságának javítása céljából; az ombudsmani intézmény reformjának végrehajtása, az ombudsmanról szóló törvénynek megfelelően, amelyet a kormány 2013. szeptember 4-én hagyott jóvá. iii. Az emberi jogok és alapvető szabadságok tiszteletben tartásának biztosítása az emberi jogok és alapvető szabadságok védelmére vonatkozó átfogó együttműködés révén. Ez az együttműködés a következő területeken végzett munkára terjed ki: Emberi jogok és alapvető szabadságjogok: A nemzeti emberi jogi cselekvési terv (2011-2014) végrehajtása a legkiszolgáltatottabb csoportokra összpontosítva, valamint a tervezési és költségvetési eljárások összehangolása, hogy megfelelő forrásokat juttassanak a hatékony végrehajtás számára; A bármilyen alapon történő hátrányos megkülönböztetéssel szemben törvények és rendeletek – így az egyenlőség biztosításáról szóló törvény – teljes körű alkalmazásának biztosítása, valamint a Hátrányos Megkülönböztetés Megelőzésével és Megszüntetésével Foglalkozó Tanács (Egyenlőségi Tanács) kapacitásának megerősítése; Az Európa Tanács szervezetei és szakértői által, a nemzeti kisebbségek védelméről szóló keretegyezmény betartása tekintetében tett ajánlások megfontolása, és azoknak az említett szervezetekkel és szakértőkkel egyetértésben történő végrehajtása; A fogyatékossággal élő személyek jogairól szóló ENSZ egyezmény hatékony végrehajtásának biztosítása; Az Emberi Jogok Európai Bírósága ítéletei hatékony végrehajtásának biztosítása; Hatékony pert megelőző és peren kívüli vitarendezési mechanizmusok fenntartása, többek között az emberi jogok és alapvető szabadságok területén; A polgárok jogaira és a megfelelő jogi megoldásokra vonatkozó információkhoz való hozzájutás folyamatos biztosítása; Az emberi jogok és a megkülönböztetésmentesség megismertetése és népszerűsítése az igazságszolgáltatáson, a bűnüldözésen és a közigazgatáson belül. A véleménynyilvánítás szabadsága A véleménynyilvánítás szabadságának és a média függetlenségének biztosítására irányuló folyamatos munka, az Európa Tanács ajánlásainak megfelelően; Rendszeres párbeszéd kialakítása, a média szabadságára, pluralizmusára, a jó hírnév megsértése büntethetőségének megszüntetésére, az újságírók forrásainak védelmére, és a médián belüli kulturális sokszínűségével kapcsolatos bevált gyakorlatok cseréje céljából. A civil társadalommal való együttműködés A civil társadalmi szervezetek – különösen a munkáltatók képviseleti szervezetei és a szakszervezetek – bevonása a politikákra vonatkozó információs- és monitoringtevékenységbe. Emberkereskedelem Az emberkereskedelem megelőzésére és az azzal szembeni küzdelemre vonatkozó nemzeti cselekvési terv (2014-2016) jóváhagyása és végrehajtása; Az emberkereskedelemmel szembeni együttműködés elmélyítése a megfelelő nemzetközi szervezetek (EBESZ, ENSZ) keretében. Rossz bánásmód és kínzás Átfogó szakpolitikai keret kialakítása a büntetlenség megelőzése és leküzdése érdekében, az emberi jogok súlyos megsértése tekintetében a büntetlenség megszüntetésére vonatkozó iránymutatás alapján (Európa Tanács, 2011). A fogva tartottakkal – különösen az előzetes letartóztatásban lévőkkel – szemben a bűnüldözési tisztviselők által alkalmazott rossz bánásmód valamennyi bejelentett esetének hatékony kezelése. A gyermekek jogai A nemzeti emberi jogi cselekvési terv megfelelő rendelkezéseinek végrehajtása, ideértve a gyermekek jogainak érvényesítésére és a gyermekszegénység megszüntetésére irányuló munkát. Családon belüli erőszak A családon belüli erőszak hatályos jogi kerete maradéktalan végrehajtásának biztosítása. Egyenlő bánásmód A nemek közötti egyenlőség erősítése, a nemek közötti egyenlő bánásmód biztosítása a társadalmi és gazdasági életében, a bűnüldözést is ideértve, valamint a nemek közötti bérszakadék kezelésére szolgáló gyakorlati intézkedések bevezetése; Az európai normákkal való harmonizáció biztosítása az egészségügyi és biztonsági szabályok, a szülési szabadságra vonatkozó szabályok, valamint a szülői és munkavállalói kötelezettségeinek összehangolására vonatkozó szabályok tekintetében. A döntéshozatalban, a politikában és a közéletben való női részvétel elősegítése, és célzott tevékenységek végzése ezen a területen. Szakszervezeti jogok és alapvető munkaügyi normák Folyamatos munka annak biztosítására, hogy a szakszervezeti jogok és az alapvető munkaügyi normák az európai normáknak és a Nemzetközi Munkaügyi Szervezet (ILO) egyezményeinek megfelelően érvényesülnek. Korrupció elleni és közigazgatási reform A társadalom minden szintjén jelentkező korrupció, különösen a magas szintű korrupció kezelése, valamint az Európa Tanács Korrupció Elleni Államok Csoportja (GRECO) megfelelő ajánlásainak végrehajtása; A 2011–2015-ös nemzeti antikorrupciós stratégia, és a 2014–2015-ös cselekvési terv végrehajtása, szoros együttműködésben a civil társadalommal és a nemzetközi szervezetekkel; A közigazgatás reformjának folytatása annak érdekében, hogy elszámoltatható, hatékony, átlátható és professzionális közszolgálatot építsenek ki; A korrupció elleni küzdelemért felelős hatóságok közötti koordináció és információcsere erősítése, többek között a Nemzeti Korrupcióellenes Központ és a Nemzeti Integritásügyi Bizottság közötti világos munkamegállapodás kialakítása révén; A Nemzeti Korrupcióellenes Központ szakosított egységeinek felállítása, a magas rangú tisztviselőket érintő vagy jelentős kárt okozó ügyek kezelésére, a magas szintű korrupció kezelésének javítása érdekében; A Nemzeti Integritásügyi Bizottság operatív kapacitásának erősítése. A hatékony pénzügyi nyomozások és vagyonvisszaszerzés szervezeti keretének kialakítása; A köztisztviselők vagyonának és érdekeltségeinek átláthatóságára és ellenőrzésére szolgáló működőképes és megbízható rendszer kialakítása, valamint a jogtalan vagyonszerzési és potenciális összeférhetetlenségi esetek megelőzése és kezelése, a Nemzeti Integritásügyi Bizottság szerepének megerősítése révén; A korrupcióellenes intézmények helyzetének megerősítésére irányuló munka, a civil társadalom bevonása, valamint a polgárok panaszainak fogadására szolgáló, kellően meghirdetett és megfelelő szolgáltatást nyújtó telefonos ügyfélszolgálati telefonvonalak révén. 2.2. Kül- és biztonságpolitika A fokozatos konvergenciára irányuló párbeszéd és együttműködés a közös kül- és biztonságpolitika (KKBP) terén, a közös biztonság- és védelempolitikát (KBVP) is beleértve. Ezek során biztonsági, konfliktusmegelőzési és válságkezelési kérdésekkel, a regionális stabilitással, a leszereléssel, a nonproliferációval, a fegyverzet- ellenőrzéssel, és a fegyverexport-ellenőrzéssel foglalkoznak. Az e területen zajló együttműködés közös értékeken és kölcsönös érdekeken alapul és célja, hogy fokozza a politikai harmonizációt és hatékonyságot, a kétoldalú, nemzetközi és regionális fórumok biztosította lehetőségek kihasználásával. Az együttműködés az alábbiakra terjed majd ki: a békés konfliktusmegoldás és nemzetközi stabilitás és biztonság előmozdítása a hatékony multilateralizmus alapján; az uniós szankciókkal kapcsolatos együttműködés kiépítése; az ENSZ Alapokmányába és az EBESZ Helsinki Záróokmányába foglalt, a szuverenitás, a területi integritás, a határok sérthetetlensége és a függetlenség elvei tiszteletben tartásának előmozdítása; a konfliktusmegelőzésre és a válságkezelésre vonatkozó gyakorlati együttműködés megerősítése azáltal, hogy elősegítik a Moldovai Köztársaság részvételét az Unió által irányított civil és katonai válságkezelési műveletekben, valamint konzultációt és képzést biztosítanak a KBVP területén (a 2013. július 1-jén hatályba lépett, részvételről szóló keretmegállapodás, valamint a KBVP-hez kapcsolódó keleti partnerségi panel multilaterális kerete alapján); a Moldovai Köztársaság és az Európai Unió közötti, a Moldovai Köztársaságnak az EU válságkezelési műveleteiben történő részvételére vonatkozó keret létrehozásáról szóló, 2013. július 1-je óta hatályos megállapodás nyomonkövetéseként azon tárgyalások elindítása és lezárása, amelyek az Európai Unió és a Moldovai Köztársaság közötti, a KBVP-vel kapcsolatos kérdésekre vonatkozó bizalmas információk cseréjére szolgáló biztonsági eljárásokról szóló megállapodásra irányulnak. Terrorizmus, a tömegpusztító fegyverek (WMD) elterjedésének megakadályozása és fegyverek illegális exportja a terrorizmus elleni küzdelemre – így a terrorista cselekmények jogi meghatározására – vonatkozó, emberi jogi alapú nemzetközi konszenzus megerősítése azáltal, hogy elősegítik a nemzetközi terrorizmus elleni átfogó egyezményre vonatkozó megállapodást, valamint folytatják a nemzeti jogalkotási és szabályozási keret javítását a terrorizmus elleni küzdelem területén; a terrorista szervezetekre, csoportokra, azok tevékenységére és támogató hálózataira vonatkozó információk cseréje, a nemzetközi jognak és a felek által elfogadott jogszabályoknak megfelelően; a Pénzügyi Akció Munkacsoport (FATF) terroristák finanszírozására vonatkozó ajánlásába foglalt előírások végrehajtása; a fegyverkereskedelem elleni küzdelemre és a fegyverkészletek megsemmisítésére vonatkozó együttműködési módok kidolgozása; az illegális fegyverzetek felderítésével és felkutatásával kapcsolatos információcserére vonatkozó együttműködési módok kidolgozása; együttműködés és közreműködés a tömegpusztító fegyverek, és az azokkal kapcsolatos anyagok valamint e fegyverek hordozóeszközei elterjedése elleni küzdelemben, a leszerelésről és a tömegpusztító fegyverek és az azokhoz felhasznált anyagok elterjedésének megakadályozásáról szóló nemzetközi szerződések és megállapodások alapján fennálló, valamint egyéb vonatkozó nemzetközi kötelezettségeik teljes mértékű teljesítése és nemzeti végrehajtása révén; hatékony nemzeti exportellenőrzési rendszer felállítása, amely ellenőrzi a tömegpusztító fegyverekkel kapcsolatos áruk exportját és tranzitját, beleértve a kettős felhasználású technológiák esetében a tömegpusztító fegyverként való végfelhasználás ellenőrzését, valamint hatékony szankciók kilátásba helyezését az exportellenőrzés megsértése esetére; együttműködés az importált, exportált vagy tranzitban lévő áruk biztonságát és védelmét biztosító kockázatalapú vámellenőrzések terén; a kézi- és könnyűfegyverek, és az azokhoz szükséges lőszerek tiltott kereskedelme elleni küzdelem a hatályos nemzetközi megállapodások, az ENSZ Biztonsági Tanácsának határozatai, valamint az e területen alkalmazandó más nemzetközi okmányok szerinti kötelezettségvállalások alapján; az intézményi kapacitás folyamatos erősítése, a terrorizmus elleni küzdelem terén meglévő bevált nemzetközi gyakorlatok és tapasztalatok elfogadása révén; folyamatos együttműködés a hagyományos fegyverek exportjának ellenőrzése terén, a katonai technológia és felszerelések kivitelének ellenőrzéséről szóló uniós közös álláspont alapján. A Dnyeszter-melléki konfliktus a felek konstruktív részvételének fenntartása a Dnyeszter-melléki konfliktus rendezését célzó, az EBESZ irányításával zajló tárgyalási folyamatban; az Unió és a Moldovai Köztársaság közötti, Dnyeszter-melléki konfliktus rendezésére irányuló, az elfogadott „5+2” formátumban zajló hatékony együttműködés fenntartása, ideértve a rendezést követő megállapodásokra vonatkozó konzultációkat; a párbeszéd erősítése abból a célból, hogy elmagyarázzák a társulási megállapodás előnyeit, és biztosítsák annak a Moldovai Köztársaság egész területén való alkalmazhatóságát; a Dnyeszter-melléki konfliktussal összefüggő határkérdésekkel kapcsolatos, az összes érintett féllel zajló párbeszéd folyatatása. A Nemzetközi Büntetőbíróság a Nemzetközi Büntetőbíróság Római Statútumának és a kapcsolódó eszközöknek a végrehajtása, megfelelő figyelmet fordítva e bíróság integritásának megőrzésére. 2.3. Együttműködés a jogérvényesülés, szabadság és biztonság területén A felek a következő területeken működnek együtt: A személyes adatok védelme a jogalkotási keret végrehajtásának folytatása, valamint a személyes adatok magas szintű védelmének biztosítása, az európai eszközöknek és normáknak megfelelően; az adatvédelmi hatóság (a Személyes Adatok Védelmének Nemzeti Központjára) kapacitásának folyamatos erősítése, valamint az adatvédelmi normák alkalmazásának nyomon követése az összes ágazatban, különösen a bűnüldözés tekintetében. Együttműködés a migráció, menekültügy és határigazgatás területén Migráció az EU és a Moldovai Köztársaság közötti visszafogadási megállapodás hatékony végrehajtásának folytatása, és a moldovai állampolgárok visszailleszkedését elősegítő intézkedések; a meglévő infrastruktúra (így az idegenrendészeti fogdák) megerősítése, és a felelős szervek személyzettel történő ellátása a Moldovai Köztársaság területén illegálisan tartózkodó és/vagy áthaladó harmadik országbeli állampolgárok hatékony kiutasítása céljából, az őrizetben lévő bevándorlók emberi jogai tiszteletben tartásának biztosítása, valamint az integrációs keret kiépítése; a migrációs áramlások megfelelő kezelésének koordinátori szerepét betöltő migrációs és menekültügyi iroda folyamatos erősítése, valamint a külföldiek befogadási feltételeinek és nyilvántartásának javítása, kiváltképpen a külföldiek központi és helyi szintű nyilvántartásáért felelős egyablakos ügyintézés kidolgozása; a migrációs és menekültügyi iroda illegális migrációval foglalkozó igazgatósága regionális szolgálatainak folyamatos erősítése, a migrációs és menekültügyi iroda regionális szintű jelenlétének biztosítása, valamint a nemzeti rendőrségtől elkülönülő helyi szintű létesítmények felállítása; a bővített migrációs profil folyamatos frissítése a profil sikeres kezdeti közzétételét követően, valamint adott esetben annak a migrációs politikai döntéshozatalba történő integrálása; folyamatos, célzott tájékoztató kampányok szervezése, amelyek célja a vízummentes utazáshoz kapcsolódó jogok és kötelezettségek tisztázása, ideértve az uniós munkaerőpiachoz való hozzáférés szabályaira vonatkozó tájékoztatást (többek között az uniós bevándorlási portál útján) és a vízummentes rendszer biztosította jogokkal való visszaéléshez kapcsolódó felelősségre vonatkozó tájékoztatást. Menedékjog a 2009-es menekültügyi törvény folyamatos végrehajtása, ami szilárd keretet teremt a nemzetközi védelemre szoruló személyek védelméhez, valamint e törvény módosítása, hogy még inkább hozzáigazítsák azt a nemzetközi és európai normákhoz; a menekültstátusz meghatározására vonatkozó hatékony eljárás fenntartása; a bírákkal és az ügyészek migrációs és menekültügyi képzésének, konkrétabban pedig az e területekre vonatkozó jogorvoslati eljárások kezelésével kapcsolatos képzéseknek a folytatása; az integrációs keret továbbfejlesztése; a biometrikus személyazonosító okmányok aktiválása, és úti okmányok kiállításának megkezdése a menekültek számára. Határigazgatás a határigazgatás további erősítése, valamint a magas szintű határellenőrzés és határőrizet fenntartása, valamint a rögzített és mobil videokamerás megfigyelési eszközök kibővítése és korszerűsítése; a nemzeti és helyi szintű helyzetkép frissítése, a további kockázatelemzés, hírszerzési értesülések és az adatáramlás kezelésének finomhangolása révén; a megfelelő infrastruktúra, műszaki felszerelés, IT-rendszerek, valamint pénzügyi és emberi erőforrások folyamatos biztosítása, a Moldovai Köztársaság integrált határigazgatási stratégiájának és cselekvési terveinek megfelelően; a korrupcióellenes képzési programok és intézkedések fenntartása és kiterjesztése; a moldovai-ukrán határellenőrzést segítő európai uniós misszió (EUBAM), a Frontex és az uniós tagállamok által felkínált közös fellépési, képzési és szakértői tanácsadási lehetőségek folyamatos kihasználása; az EUBAM jelenléte révén nyújtott segítség kihasználása az ukrán határőrszolgálattal történő együttműködés kidolgozása és fokozása céljából, a személyes adatok automatikus cseréjét is beleértve; az ukrán partnerekkel együtt annak vizsgálata, hogy milyen lehetőségek kínálkoznak további közös határátkelőhelyek megnyitására és a határon történő közös járőrözésre, többek között Moldova és Ukrajna közös határának központi részén. Rendőrségi reform, bűnmegelőzés és a szervezett bűnözés elleni küzdelem a jogállamiság betartásának és az emberi jogok védelmének biztosítása azáltal, hogy elérhető, elszámoltatható, hatékony, átlátható és professzionális rendőrséget építenek ki, és jogokon alapuló megközelítést alkalmaznak a bűnüldözés, a hírszerzésen alapuló bűnüldözés és a bűnözés (pl. a számítástechnikai bűnözés) elleni küzdelem terén; a nemzetközi operatív rendőrségi együttműködés megerősítése azáltal, hogy közös nyomozócsoportokat állítanak fel és alkalmaznak, valamint a határokon átnyúló együttműködés megerősítése közös műveletek folytatása révén; szorosabb együttműködés kialakítása az Europollal, ideértve operatív együttműködési megállapodás megkötését is. A tiltott kábítószerek kezelése a megfelelő stratégia és cselekvési tervek végrehajtásának folytatása, valamint új cselekvési terv készítése; a kábítószerekkel kapcsolatos kérdésekre vonatkozó kiegyensúlyozott és integrált megközelítés folyamatos biztosítása a kábítószerekkel való visszaélés egészségügyi és társadalmi következményeinek kezelése érdekében, hatékonyabb prevenció biztosítása, valamint a tiltott kábítószerek kínálata, kereskedelme és az azok iránti kereslet csökkentésére irányuló tevékenység; a tiltott kábítószerek kezelésére szolgáló intézményi struktúrák megerősítése; rendszeres párbeszéd folytatása a keleti partnerség kábítószerügyi párbeszéde keretében; az Európa Tanács Pompidou csoportja keretében és a Kábítószer és Kábítószerfüggőség Európai Megfigyelőközpontjával (EMCDDA) folytatott együttműködés és információcsere továbbfejlesztése, és a közös munka folytatása. Jogi együttműködés a polgári és kereskedelmi ügyekben folytatott igazságügyi együttműködés folyamatos erősítése az alábbi intézkedések révén: a polgári ügyekben folytatott igazságügyi együttműködésre vonatkozó multilaterális egyezményekhez, különösen a Hágai Nemzetközi Magánjogi Konferencia igazságügyi együttműködési egyezményeihez történő csatlakozás, és azok végrehajtása, a gyermekek védelméről szóló multilaterális egyezményekhez, különösen a polgári és kereskedelmi ügyekben külföldön történő bizonyításfelvételről szóló 1970. évi egyezményhez történő csatlakozás, és azok végrehajtása, valamint a szülői felelősséggel és a gyermekek védelmét szolgáló intézkedésekkel kapcsolatos együttműködésről, valamint az ilyen ügyekre irányadó joghatóságról, alkalmazandó jogról, elismerésről és végrehajtásról szóló 1996. évi egyezményhez történő csatlakozásnak, és az egyezmény végrehajtásának előkészítése, elsősorban a nemzeti kapacitások és erőforrások értékelése révén; a büntetőügyekben folytatott igazságügyi együttműködés megerősítése a megfelelő egyezményekhez – különösen az Európa Tanács egyezményeihez – történő csatlakozás és azok végrehajtása révén; szorosabb együttműködés kialakítása az Eurojusttal, ideértve operatív együttműködési megállapodás aláírását és végrehajtását. 2.4. Gazdasági együttműködés A felek együttműködnek, hogy támogatást nyújtsanak a Moldovai Köztársaságnak a teljes mértékben működőképes piacgazdaság kiépítéséhez, és ahhoz, hogy fokozatosan összhangba hozza politikáit az uniós szakpolitikákkal, a makrogazdasági stabilitás, a rendezett államháztartás, az erős pénzügyi rendszer és a fenntartható fizetési mérleg irányadó elveinek megfelelően. Ez az együttműködés az alábbiakra terjed majd ki: a Moldovai Köztársaság makrogazdasági előrejelzési kapacitásának fejlesztése, ideértve a fejlesztési forgatókönyvek kialakításához és a gazdasági folyamatok monitoringjához alkalmazott módszerek javítását, valamint a hatástényezőkre vonatkozóan elvégzett elemzések minőségének javítását a bevált gyakorlatokkal kapcsolatos információk cseréje révén; a Moldovai Nemzeti Bank függetlenségének, valamint szabályozási és felügyeleti jogköreinek erősítése, többek között a központi bankról szóló jogszabály uniós szakértők – így az Európai Központi Bank (EKB) szakértőinek – bevonásával történő felülvizsgálata révén, annak érdekében, hogy az említett jogszabály kövesse az Unió bevált gyakorlatát; a pénznemek közötti átváltási árfolyamokra, a pénzügyi és bankszektor szabályozási és felügyeleti politikáival kapcsolatos – többek között az EKB-tól származó – uniós tapasztalat megosztása, valamint annak elősegítése, hogy kiépítsék és erősítsék a Moldovai Köztársaság e területekre vonatkozó kapacitásait; az államháztartás fenntarthatóságának és irányításának megerősítése, fiskális és kiadási reformok végrehajtása révén; nyitott, versenyző és átlátható privatizációs szabályok és eljárások kidolgozása, valamint azok végrehajtása a bevált uniós gyakorlatoknak megfelelően. Társasági jog, számvitel és pénzügyi ellenőrzés, vállalatirányítás A felek együttműködnek abból a célból, hogy – különösen az alábbi intézkedések révén – felkészítsék a Moldovai Köztársaságot az uniós jog, valamint a társulási megállapodás tervezetének mellékletében említett nemzetközi okmányok végrehajtására: a Moldovai Köztársaság állami intézményei adminisztratív kapacitásának fejlesztése; a jogi személyek (köztük a vállalatok) és a természetes személyek (így a vállalkozók) vállalkozások létrehozása és felszámolása céljából történő nyilvántartásba vételére vonatkozó szabályok és eljárások egyszerűsítése; az ország vállalatirányítási politikájának fejlesztése, valamint annak előmozdítása, hogy a vállalatirányítási törvény összhangban legyen a nemzetközi normákkal és az uniós szabályokkal, valamint az e területre vonatkozó ajánlásokkal; a hatályos jogszabályok állapotára és az uniós jognak való megfelelésére vonatkozó időszerű, releváns és pontos információk cseréje a felek által elfogadott formátumban, továbbá részletesebb cselekvési terv előterjesztése annak érdekében, hogy az uniós jogot az elfogadott ütemtervnek megfelelően hajtsák végre; azoknak a területeknek a meghatározása, ahol képzést, kapacitásépítést és szakismeretet kell biztosítani. Foglalkoztatás, szociálpolitika és esélyegyenlőség A felek együttműködnek az alábbiak érdekében: az uniós jog végrehajtásának előkészítése a munkahelyi egészségvédelem és biztonság, a munkajog és a munkafeltételek terén, a jövőbeni társulási megállapodás mellékleteiben említetteknek megfelelően, továbbá különösen: az adminisztratív és végrehajtási kapacitás megerősítése a munkahelyi egészségvédelem és biztonság, a munkajog és a munkafeltételek terén, elsősorban a munkaügyi felügyelőség és a megfelelő igazságügyi szervek tekintetében, a szociális partnerek kapacitásépítése (pl. az egészségvédelemre és biztonságra, valamint a munkajogra vonatkozó uniós jogszabályokkal és normákkal kapcsolatos képzés); a foglalkoztatásra vonatkozó stratégiai megközelítés kidolgozása az alábbiak céljából: a tisztességes munkafeltételeket biztosító, megfelelőbb munkahelyek számának növelése, a készségek és a munkalehetőségek munkaerő-piaci megfeleltetésének javítása, valamint az aktív támogatás és a hatékony foglalkoztatási szolgálatok előmozdítása; a Nemzetközi Munkaügyi Szervezet (ILO) és a Moldovai Köztársaság által elfogadott, a tisztességes munka előmozdítását célzó nemzeti programok végrehajtása; a foglalkoztatási és szociálpolitika kidolgozásáért és végrehajtásáért felelős közigazgatási szervek, különösen a foglalkoztatási és a szociális szolgálatok kapacitásának erősítése; a szociális védelem szintjének emelése, valamint a szociális védelmi rendszerek hatékonyságának és pénzügyi fenntarthatóságának biztosítása; a szociális párbeszéd folyamatos előmozdítása, többek között a szociális partnerek kapacitásépítése útján. Fogyasztóvédelem A jövőbeni társulási megállapodás mellékletében említett uniós jogszabályok és nemzetközi okmányok végrehajtásának előkészítése érdekében a felek együttműködnek az alábbiak céljából: a Moldovai Köztársaság fogyasztóvédelmi jogérvényesítéssel kapcsolatos adminisztratív kapacitásának erősítése, különösen annak révén, hogy képzést nyújtanak a kormányzati tisztviselők és egyéb fogyasztóvédelmi érdekképviselők számára az uniós jog átültetéséről, és azt követő végrehajtásáról és érvényesítéséről. Statisztikák A felek együttműködnek annak érdekében, hogy szorosabban összehangolják a Moldovai Köztársaság jogszabályait a statisztika terén meglévő uniós joggal. Ez az együttműködés az alábbiakra terjed majd ki: népszámlálás lefolytatása, az összefoglaló és részletes eredmények ismertetése, valamint a becsült migrációra vonatkozó statisztikák javítására irányuló stratégia kidolgozása; a statisztikai törvény felülvizsgálata az átfogó értékelés ajánlásainak megfelelően (például a Nemzeti Statisztikai Iroda főigazgatója helyzetének és függetlenségének megerősítése rögzített hivatali idő, valamint egyértelmű alkalmazási és felmentési kritériumok bevezetésével), a statisztikai adatok bizalmas kezelésének védelme az adatok elállításának és terjesztésének folyamatai során, valamint a Statisztikai Tanács visszaállítása; a vállalkozások statisztikai nyilvántartása minőségének javítása azáltal, hogy egyértelmű eljárásokat dolgoznak ki és hajtanak végre a gazdasági egységek frissítése céljából, ideértve az összes rendelkezésre álló adminisztratív erőforrást, a helyi egységek és egyéni vállalkozók lefedettségének javítása, valamint a vállalkozásokkal kapcsolatos felmérések szerkezetének átalakítása az uniós szabványoknak megfelelően; a termékek tevékenység szerinti 2008-as osztályozásnak (CPA), az Európai Közösség termékei 2010-as listájának (PRODCOM), valamint a nemzeti számlák 2008-as rendszerének végrehajtása, továbbá a nemzeti és regionális számlák 2010-es európai rendszere (ESA) végrehajtásának előkészítése; az emberi erőforrásokra és a képzési politikára is kiterjedő, átfogó minőségbiztosítási keret kidolgozása. Közigazgatási reform és államháztartási gazdálkodás A felek együttműködnek a megfelelően működő közigazgatási szektor, a stabil államháztartási gazdálkodási politikák, valamint a belső pénzügyi kontrollok és a külső ellenőrzés kidolgozásában. Ez az együttműködés az alábbiakra terjed majd ki: a központi és a helyi közigazgatási szervek intézményi és emberi erőforrási kapacitásának megerősítése a politika végrehajtásának javítása, valamint a magas szintű közszolgáltatások hatékony és eredményes biztosítása céljából; az államháztartási politika és gazdálkodás átláthatóságának, áttekinthetőségének és elszámoltathatóságának erősítése; az államháztartási gazdálkodás (PFM) javítása, valamint a Moldovai Köztársaság 2013–2020-as PFM stratégiájának végrehajtása; a decentralizált vezetői felelősségen alapuló belső kontrollrendszerek javítása, ideértve az állami hatóságok szervezetileg független belső ellenőrzéseit, azáltal, hogy biztosítják az összhangot az általánosan elfogadott nemzetközi standardokkal és módszerekkel, valamint az EU bevált gyakorlatával; a Számvevőszék külső ellenőrzési feladatának továbbfejlesztése az általánosan elfogadott nemzetközi standardoknak (INTOSAI) megfelelően; a megfelelő uniós intézményekkel és szervekkel való együttműködés, és az azok számára történő segítségnyújtás – ideértve a Csalás Elleni Hivatal helyszíni ellenőrzéseit, valamint az uniós alapok irányítási és kontrollrendszereivel kapcsolatos vizsgálatokat –, amit a vonatkozó szabályoknak és eljárásoknak megfelelően kell biztosítani. Adózás A felek erősítik az együttműködést a Moldovai Köztársaság adórendszerének és -igazgatásának az uniós és nemzetközi normák alapján történő javítása és fejlesztése céljából. Ez felöleli annak előkészítését, hogy a Moldovai Köztársaság jogszabályait fokozatosan összhangba hozzák a jövőbeni társulási megállapodás mellékletében említett uniós jogszabályokkal és nemzetközi okmányokkal, és különösen az alábbi tevékenységekre terjed ki: az adójogszabályok javítása és egyszerűsítése; a nemzetközi adóügyi együttműködés javítása a jó adóügyi kormányzás erősítése céljából, vagyis az átláthatóság, az információcsere és a tisztességes adóverseny elveinek érvényesítése révén; az adóigazgatás kapacitásának javítása, különösen azáltal, hogy előrehaladnak az adóellenőrzés és auditok összpontosítottabb, kockázatalapú rendszere irányába; intézkedések meghozatala a jövedéki termékekkel kapcsolatos csalás és csempészet elleni küzdelemre irányuló politikák összehangolása céljából; az uniós tagállamok adóigazgatásaival való együttműködés kialakítása, az adózás terén jelentkező új tapasztalatok és tendenciák kicserélése révén. Pénzügyi szolgáltatások A felek együttműködnek annak érdekében, hogy felkészítsék a Moldovai Köztársaságot a jövőbeni társulási megállapodás mellékletében felsorolt uniós jogszabályok, valamint a mélyreható és átfogó szabadkereskedelmi megállapodás megfelelő cikkében felsorolt nemzetközi standardok végrehajtására. Ez az együttműködés az alábbiakra terjed majd ki: a felügyeleti hatóságok adminisztratív kapacitásának javítása az uniós jognak megfelelően; az uniós pénzügyi felügyeletekkel való kapcsolattartás és információcsere kialakítása; a pénzmosás és a terrorizmus finanszírozásának megelőzésére és az azokkal szembeni küzdelemre vonatkozó nemzeti jogszabályok fejlesztése, különösen az e területekre vonatkozó uniós jogszabályok végrehajtása révén; az együttműködés erősítése a Pénzügyi Akció Munkacsoporttal (FATF), az Európa Tanáccsal, a MONEYVAL-lal, és az uniós tagállamok egyéb érintett hatóságaival; továbbá a Moldovai Köztársaság pénzügyi hírszerzési hatóságai és az uniós tagállamok közötti egyetértési megállapodás aláírása; a Moldovai Köztársaság hatályos jogszabályainak állapotára és az uniós jognak való megfelelésére vonatkozó időszerű, releváns és pontos információk biztosítása a felek által elfogadott formátumban, továbbá részletes cselekvési terv előterjesztése annak érdekében, hogy az uniós jogot az elfogadott ütemtervnek megfelelően hajtsák végre; azoknak a területeknek a meghatározása, ahol képzést, kapacitásépítést és szakismeretet kell biztosítani. Ipar- és vállalkozáspolitika A felek együttműködnek annak érdekében, hogy javítsák az üzleti és szabályozási környezetet a Moldovai Köztársaságban, különösen a kis- és középvállalkozások (kkv-k), köztük a mikrovállalkozások esetében. Ez az együttműködés az alábbiakra terjed majd ki: annak biztosítása, hogy a Moldovai Köztársaság részt vesz a európai kisvállalkozói intézkedéscsomag (SBA) szerinti értékelésben, és végrehajtja annak ajánlásait; annak biztosítása, hogy a Moldovai Köztársaság részt vesz a kkv-k versenyképességének erősítésével kapcsolatos projektekben, például a vállalkozások versenyképességét és a kis- és középvállalkozásokat segítő programban (COSME), és az Enterprise Europe Networkben (EEN); annak biztosítása, hogy a Moldovai Köztársaság a jövőbeni regionális- és/vagy vidékfejlesztési programok kidolgozásakor és végrehajtásakor figyelembe veszi a kkv-szektor szükségleteit, és a kapcsolódó infrastruktúrát, valamint a kkv-k versenyképességét; előrehaladás a „Moldova 2020” nemzeti fejlesztési stratégiába illeszkedő 2012–2020-as kkv-stratégia (pl. a tudományos- és technológia parkok és üzleti inkubátorházak továbbfejlesztése a stratégiában foglaltaknak megfelelően), és az országos versenyképességi stratégia végrehajtása tekintetében; annak biztosítása, hogy a Moldovai Köztársaság aktívan részt vesz a kkv-panelben, valamint a kkv-politika kidolgozásával és felülvizsgálatával foglalkozó, kapcsolódó fórumokon; előrehaladás a Moldovai Köztársaság kkv-klasztereinek fejlesztését ösztönző fogalmi, jogalkotási és operatív keret létrehozása és végrehajtása terén. Bányászat és nyersanyagok A felek együttműködnek annak érdekében, hogy előkészítsék a jövőbeni társulási megállapodásnak a bányászat és a nyersanyagok terén történő végrehajtását. Ez az együttműködés az alábbiakra terjed majd ki: a bányászati és nyersanyag-kereskedelmi ágazatokkal való párbeszéd megkezdése; együttműködés a bányászat biztonságos és fenntartható fejlesztése terén. Turizmus A felek együttműködnek az alábbiak érdekében: a versenyképes és fenntartható turisztikai ágazat fejlesztésének erősítésével, valamint a Moldovai Köztársaság és az Unió között a turizmus terén meglévő együttműködés elmélyítéséhez szükséges lépések felvázolásával kapcsolatos ütemterv készítése. a bevált gyakorlatok cseréje és az ismeretek megosztása, képzés és oktatás folytatása a turizmus területén. Mezőgazdaság és vidékfejlesztés A jövőbeni társulási megállapodás mellékletében említett uniós jogszabályok és nemzetközi okmányok végrehajtásának előkészítése érdekében a felek együttműködnek az alábbiak céljából: a mezőgazdasági és vidékfejlesztési szakpolitika, jogi és intézményi keret kidolgozása és végrehajtása (ideértve az élelmiszerbiztonsági követelményeket és a forgalmazási előírásokat); új cselekvési terv kidolgozása és végrehajtása abból a célból, hogy az ágazatot jobban összehangolják mezőgazdasági politikára és a vidékfejlesztésre vonatkozó uniós politikákkal és jogszabályokkal; a központi és helyi közigazgatási szervek vidékfejlesztési politikákra vonatkozó képzése; a mezőgazdasági termelés versenyképességének javítása, valamint a vidéki térségekben gazdasági tevékenységek diverzifikálása; a kifizető ügynökség kapacitásának erősítése a folyósított állami támogatás átláthatóságának, hatékonyságának és kiszámíthatóságának biztosítása céljából; a föld és a vízkészletek fenntartható felhasználásának javítása az agrár-élelmiszeripari ágazatban. Regionális fejlesztés A felek együttműködnek az alábbiak érdekében: jogi és intézményi keret kiépítése, hogy hatékony regionális fejlesztési politikát valósítsanak meg a Moldovai Köztársaságban, a különleges helyzetű régiókat is beleértve; a nemzeti, regionális és helyi intézmények intézményi és operatív kapacitásának erősítése a regionális fejlesztés és a területi kohézió terén, ideértve a hatékony többszintű kormányzási rendszer kifejlesztésére és a feladatkörök világos megosztásának kidolgozására irányuló tevékenységet, az egyenletes fejlődés biztosítása a Moldovai Köztársaság egész területén, a területrendezési dokumentumokban meghatározott, és a területi operatív programok révén végrehajtott stratégiai megközelítés alapján, ideértve a gazdasági tevékenység diverzifikálását a kisvárosokban és fejlődő régiókban; a fejlődő régiók szociális és műszaki infrastruktúrájának megerősítése, következetes és időkorláthoz kötött regionális fejlesztési stratégiákon alapuló fejlesztési projektek végrehajtása útján, szem előtt tartva annak szükségességét, hogy az ország egész területén támogassák a kiegyensúlyozott területi fejlődést; a „Moldova 2020” program nemzeti stratégiájából eredő operatív programokon alapuló, új regionális fejlesztéspolitikai cselekvési terv végrehajtása; a központi és helyi közigazgatási szervek képzése a város- és vidékfejlesztési politika jó kormányzása és legújabb módszerei terén, így az ország egészének kiegyensúlyozottabb fejlődését elősegítő város-vidék kölcsönhatás tekintetében. Halászati és tengerpolitika A felek együttműködnek az alábbiak érdekében: a Fekete-tenger fenntartható halászatának kialakítására irányuló tevékenység és együttműködés fokozása két és többoldalú keretek között egyaránt, a halászati gazdálkodás ökoszisztéma-alapú megközelítése alapján; a tudományos és műszaki együttműködés erősítése a halászat monitoringjára, valamint a tengeri erőforrások állományai és a tengeri környezet állapotának értékelésre vonatkozó kapacitás biztosítása céljából; az integrált tengerügyi megközelítés előmozdítása, kiváltképpen a Moldovai Köztársaság nemzeti kapcsolattartó pontjának felállításával kapcsolatos lehetőség megvizsgálása révén; a jövőbeni fekete-tengeri együttműködés közös érdekeltségű területeinek azonosítása az EU integrált tengerpolitikájának keretében. Energiaügy A felek együttműködnek az alábbiak érdekében: intézkedések meghozatala a Moldovai Köztársaság energiapiacának az uniós piacba történő integrációja érdekében, ideértve a harmadik villamos-energia „csomag” végrehajtását és a földgázra vonatkozó jogi intézkedéseket, szem előtt tartva az Energiaközösség Miniszteri Tanácsának a gázszektor leválasztásának időzítésére vonatkozó határozatát, továbbá a Moldovai Köztársaság és Románia közötti gáz- és villamosenergia-összeköttetések javítására irányuló ütemterv végrehajtása révén. Ez többek között kiterjed a Iaşi-Ungheni gázvezeték meghosszabbítására annak érdekében, hogy lehetővé tegyék a vezetéknek a Moldovai Köztársaság számára történő gázszállításra való felhasználását; az olajtermékek stratégiai tartalékairól szóló uniós jogszabály végrehajtása, valamint a villamosenergia-termelés növelése a Nistru folyó jobb partján, és a villamos-energia, gáz és távhő hálózatok szállítási és elosztási veszteségeinek további csökkentése; a megújuló energiáról szóló nemzeti jogszabály végrehajtása annak érdekében, hogy 2020-ig 17%-kal növeljék a megújuló energiaforrások teljes bruttó energiafogyasztáson belüli részesedését, valamint jogszabályok elfogadása és végrehajtása az energiahatékonyságról szóló irányelvek átültetése, különösen az épületek energiateljesítménye, valamint az energiával kapcsolatos termékek energia- és egyéb erőforrás-fogyasztására vonatkozó címkézés és szabványos termékismertető tekintetében. Szállítás A felek együttműködnek annak érdekében, hogy előkészítsék a jövőbeni társulási megállapodás mellékleteiben említett uniós jogszabályok végrehajtását, és támogatást nyújtsanak a Moldovai Köztársaságnak. Ez az együttműködés az alábbiakra terjed majd ki: a 2013–2022-es időszakra vonatkozó, újonnan kidolgozott, átfogó szállítási és logisztikai stratégia végrehajtása; az ahhoz szükséges reformok végrehajtása, hogy a Moldovai Köztársaság lekerülhessen a párizsi egyetértési megállapodás feketelistájáról; a vasúti ágazat reformjának és szerkezeti programjának előkészítése; a légi közlekedésre vonatkozó uniós jog végrehajtására irányuló erőfeszítések fokozása annak érdekében, hogy teljes mértékben kihasználják az EU és a Moldovai Köztársaság közötti közös légiközlekedési megállapodás előnyeit; az infrastruktúra fejlesztése, különösen a keleti partnerség teljes közlekedési hálózatának fejlesztésére irányuló kiemelt projektek végrehajtása révén, a nemzetközi pénzügyi intézmények azon megtérülést ígérő projektjavaslataitól függően, amelyek alkalmasak a Szomszédsági Beruházási Keret finanszírozására. Környezet A felek együttműködnek annak érdekében, hogy – különösen az alábbi intézkedések révén – előkészítsék az uniós jog és a nemzetközi normák végrehajtását: annak biztosítása, hogy a Moldovai Köztársaság nemzeti környezeti stratégiát, és annak végrehajtását célzó cselekvési tervet fogad el; nemzeti jogszabályok elfogadása és végrehajtása, valamint az illetékes hatóságok kijelölése a környezeti hatásvizsgálat, a stratégiai környezeti vizsgálat, a hulladék- és erőforrás-gazdálkodás, a vízminőség és a vízgazdálkodás, a levegőminőség, a természetvédelem, az ipari kibocsátások és a vegyianyag-kezelés terén; a többoldalú környezetvédelmi megállapodások – különösen az espoo-i, az aarhusi és a rotterdami egyezmények – végrehajtásának folytatása; cselekvési terv kidolgozása a társulási megállapodásba foglalt környezeti irányelvek átültetésére, végrehajtására és érvényesítésére vonatkozó ütemterv biztosítása céljából; a szükséges intézményi reformok végrehajtása az új környezeti jogszabályok és politika végrehajtása céljából. Éghajlat-politika A felek együttműködnek annak érdekében, hogy megerősítsék az éghajlatváltozási párbeszédet és együttműködést az alábbi célokból: új, átfogó éghajlatváltozási megállapodás kidolgozása és aláírása; stratégiai terv meghatározása és intézkedések kidolgozása az éghajlatváltozás enyhítése, és az ahhoz történő alkalmazkodás céljából; a Moldovai Köztársaság jogszabályainak szorosabb összehangolása a vonatkozó uniós jogszabályokkal és nemzetközi okmányokkal. Információs társadalom A felek együttműködnek annak érdekében, hogy előkészítsék a jövőbeni társulási megállapodás mellékleteiben említett uniós jogi vívmányok végrehajtását, és különösen az alábbiak céljából: az elektronikus hírközlés területére vonatkozó jogszabályok szorosabb összehangolása az uniós joggal; a nemzeti szabályozók függetlenségének és adminisztratív kapacitásának erősítésére irányuló tevékenységek végzése a kommunikáció területén annak biztosítására, hogy képes legyen megfelelő szabályozó intézkedések meghozatalára, továbbá saját határozatainak és valamennyi alkalmazandó rendeletnek az érvényesítésére, és a tisztességes verseny garantálására a piacokon; az ágazat megerősítése az Európa 2020 stratégia „európai digitális menetrend” elnevezésű kezdeményezésének végrehajtása vonatkozó információk és tapasztalatok cseréje révén. Közegészségügy A felek együttműködnek az alábbiak érdekében: a Moldovai Köztársaság támogatása a jövőbeni társulási megállapodás mellékleteiben említett uniós egészségügyi jog végrehajtásának előkészítése során, különösen a dohányzás visszaszorítása, az emberi eredetű anyagok (vér, szövetek, szervek és sejtek) minősége és biztonsága, a fertőző betegségek terén meglévő jogszabályokra vonatkozóan; a dohányzás visszaszorításáról szóló keretegyezmény és a Nemzetközi Egészségügyi Rendszabályok végrehajtására vonatkozó bevált gyakorlatok cseréje; a fertőző betegségekkel – különösen a HIV/AIDS-szel, a tuberkulózissal, a szexuális úton terjedő fertőzésekkel és a hepatitisz C-vel és B-vel – kapcsolatos felkészültség, képzés és járványügyi felügyelet erősítése, ideértve az Európai Betegségmegelőzési és Járványvédelmi Központtal való együttműködést is; a Moldovai Köztársaság részvételének támogatása a közegészségüggyel összefüggő uniós hálózatokban és munkacsoportokban, így az egészségügyi tájékoztatással foglalkozó éves hálózati üléseken, valamint a HIV-vel/AIDS-szel foglalkozó agytröszt (HIV/AIDS Think Tank) és a HIV-vel/AIDS-szel foglalkozó civil társadalmi fórum értekezletein. Polgári védelem A felek együttműködnek az alábbiak érdekében: hatékony, napi 24 órás, megszakítási nélküli kommunikáció biztosítása, beleértve az EU-t és a Moldovai Köztársaságot, valamint az olyan harmadik országokat érintő nagyobb veszélyhelyzetekre vonatkozó korai figyelmeztetések és információk cseréjét, ahol a felek egyike katasztrófareagálásban vesz részt; megfelelő esetben és a kellő erőforrások rendelkezésre állása esetén a kölcsönös segítségnyújtás elősegítése nagyobb veszélyhelyzetek esetén; a befogadó nemzeti támogatásra vonatkozó uniós iránymutatások elfogadásának és végrehajtásának előmozdítása; a katasztrófakockázatokra és a gazdasági veszteségekre vonatkozó tudásalap javítása az adatok hozzáférhetősége és összeegyeztethetősége terén folytatott együttműködés erősítése révén; előrehaladás az országos katasztrófakockázat-értékelés és a -feltérképezés fejlesztése terén, valamint az elektronikus regionális kockázati atlasz kidolgozásának támogatása, és az atlasz hatékony nemzeti szintű felhasználásának biztosítása; az ipari vagy „natech” (természeti és technológiai) katasztrófák megelőzésének javítása; a katasztrófamegelőzés, -készültség és -reagálás politikai vonatkozásaival kapcsolatos párbeszéd megkezdése, a bevált gyakorlatok cseréje, közös képzések, gyakorlatok, tanulmányi látogatások és műhelytalálkozók szervezése, valamint a valódi vészhelyzeti műveletek és a gyakorlatok során szerzett tanulságok összefoglalása révén; a megelőzési tevékenységének folytatása a lakosság, különösen a fiatalok tűzvédelmi oktatása, képzése és tájékoztatása révén. Oktatás, képzés és ifjúság A felek együttműködnek a Moldovai Köztársaság oktatási, képzési és ifjúsági rendszereinek átfogó korszerűsítése és reformja érdekében. Ez az együttműködés az alábbiakra terjed majd ki: olyan közös tevékenységek és cserék végzése, amelyek elősegítik a Moldovai Köztársaságnak az európai felsőoktatási térségbe történő integrációját az ország bolognai folyamatban való tagsága keretében, többek között a harmadik ciklus (doktori oktatás) reformja és Nemzeti Minőségbiztosítási Ügynökség felállítása, valamint a felsőoktatási hallgatók és az egyetemi személyzet mobilitási lehetőségeinek növelése révén; nemzeti képesítési keretrendszer kidolgozása a képesítések és kompetenciák átláthatóságának és elismerésének javítása céljából; az egyetemi együttműködés, a kapacitásépítés, valamint a felsőoktatási hallgatók és oktatók mobilitásának előmozdítása az új Erasmus+ program, valamint a kutatói mobilitásra és képzésre vonatkozó Skłodowska-Curie-cselekvések keretében; a szakképzésre vonatkozó stratégiai megközelítés végrehajtása és támogatása annak érdekében, hogy a Moldovai Köztársaság szakképzési rendszerét összhangba hozzák az EU szakképzési szervezeteinek korszerűsítésével, amire a koppenhágai folyamat és annak eszközei keretében kerül sor; az ifjúságpolitika stratégiai megközelítésének ösztönzése, valamint a fiatalok és a fiatal munkavállalók iskolarendszeren kívüli oktatása terén a cserék és az együttműködés javítása (többek között az uniós ifjúsági programok keretében) a kultúrák közötti párbeszéd és a civil társadalom támogatásának eszközeként. Kutatás és innováció A felek együttműködnek az alábbiak érdekében: a Moldovai Köztársaságnak az Európai Kutatási Térségbe (ERA) történő integrációja; a Moldovai Köztársaság Horizont 2020 programban való részvételének fokozása; előrehaladás az „Innováció és a versenyképesség” elnevezésű 2013–2020-as innovációs stratégia végrehajtása terén; az emberi, anyagi és intézményi erőforrások megerősítése a kutatási és innovációs kapacitások javítása érdekében; a Moldovai Köztársaság Marie Skłodowska-Curie-cselekvésekben való részvételének megerősítése. Kultúra, audiovizuális politika és média Kultúra: A felek együttműködnek az alábbiak érdekében: a kulturális kifejezések sokszínűségének védelméről és előmozdításáról szóló 2005. évi UNESCO-egyezmény végrehajtásának előmozdítása; a Moldovai Köztársaság inkluzív kulturális politikájának kidolgozására, valamint a kulturális és természeti örökség megőrzésére és előmozdítására vonatkozó együttműködés; a kreatív és kulturális iparágak és a kulturális örökség terén a kulturális vállalkozói szellem fejlesztésére vonatkozó kapacitások erősítése; a Moldovai Köztársaságból származó kulturális szereplők kulturális együttműködési programokban – így a Kreatív Európa programban – való részvételének előmozdítása. Audiovizuális politika és média A felek együttműködnek annak érdekében, hogy előkészítsék a jövőbeni társulási megállapodás mellékleteiben említett uniós jogszabályok végrehajtását. Ez az együttműködés a Moldovai Köztársaságnak az alábbiak révén történő támogatására terjed ki: az európai normáknak megfelelő audiovizuális jogszabály elfogadására irányuló tevékenység, amely kiterjed az audiovizuális politikával, a vonatkozó nemzetközi normákkal – így a rasszizmussal és az idegengyűlölettel szembeni együttműködéssel – kapcsolatos véleménycserére; a média szabályozási hatóságok/szervek kapacitásának és függetlenségének megerősítése, és különösen az Audiovizuális Koordinációs Tanács teljes függetlenségére irányuló tevékenység; a jogszabályok módosítása annak garantálása céljából, hogy a médiát megillető, közforrásból származó pénzügyi támogatást az összes médiumra egyenlően alkalmazandó, szigorúan objektív kritériumoknak megfelelően osztják el. Az uniós ügynökségekben és programokban való részvétel Az Európai Bizottsággal együtt annak feltérképezése, hogy milyen lehetőségek kínálkoznak az uniós ügynökségeknek az európai szomszédságpolitika (ENP) országaira fókuszáló, kiválasztott uniós programjaiban és tevékenységeiben való részvételre. 2.5. Kereskedelem és kereskedelemmel kapcsolatos ügyek (DCFTA) Árukereskedelem A felek együttműködnek annak érdekében, hogy – elsősorban közös konzultációk keretében – előkészítsék a jövőbeni társulási megállapodás áruk (így az energia) piacra jutására vonatkozó rendelkezéseinek helyes végrehajtását az alábbiak céljából: a Moldovai Köztársaság exportképességének fokozása; további javítások végzése a kereskedelmi statisztikák terén annak érdekében, hogy a felek helyesen alkalmazzák a kijátszásellenes mechanizmust; annak biztosítása, hogy a megállapodás hatálybalépését megelőzően nem növekednek a jelenleg hatályos importvámok (felfüggesztés); a Moldovai Köztársaság által esetlegesen kidolgozott piacra jutásra és egyéb kapcsolódó kérdésekre vonatkozó jogszabályok minőségének biztosítása; a Moldovai Köztársaság versenyképességének javítására vonatkozó ütemterv végrehajtásával kapcsolatos együttműködés; a Moldovai Köztársaságban bekövetkező, piacra jutással kapcsolatos fejleményekre, és az ország piacra jutással kapcsolatos politikájára vonatkozó információk cseréje. Műszaki előírások, szabványosítás és kapcsolódó infrastruktúra A felek együttműködnek a jövőbeni tárulási megállapodás előírásai szerinti uniós technikai szabályozással, szabványosítással, metrológiával, hitelesítéssel, megfelelőségértékelési eljárásokkal és piacfelügyeleti rendszerekkel való összhang megvalósításának előkészületei során. Az előkészületek az alábbiakra terjednek majd ki: azoknak a jogszabályoknak a kidolgozására és érvényesítésére vonatkozó információcsere, amelyek esetében a Moldovai Köztársaság vállalta, hogy a társulási megállapodás hatálybalépése előtt végrehajtja azokat, a megállapodás mellékletében meghatározottak szerint és az uniós jognak megfelelően; a technikai szabályozás, szabványosítás, metrológia, hitelesítés, megfelelőségértékelési eljárások és piacfelügyeleti rendszerek kezelésével kapcsolatos infrastruktúra kiépítése, beleértve a nemzeti informatikai rendszer létrehozását; az igazgatásra vonatkozó további személyzeti képzés nyújtása a felelős kormányzati szervek és hivatalok számára; a Moldovai Köztársaság kereskedelem technikai akadályaival kapcsolatos terveinek egyéb releváns részleteire, és az alkalmazandó határidőkre vonatkozó információcsere; együttműködés az ipari termékek megfelelőségértékeléséről és elfogadásáról szóló megállapodás (ACAA) előkészítésének folyamata során. Egészségügyi és növény-egészségügyi (SPS) intézkedések A felek együttműködnek annak előkészítése érdekében, hogy a Moldovai Köztársaság szorosabban összehangolja élelmiszerekre és takarmányokra vonatkozó egészségügyi és növény-egészségügyi szabványait, növény-egészségügyi, állat-egészségügyi és állatjóléti jogszabályait és gyakorlatát a jövőbeni társulási megállapodás mellékleteibe foglaltaknak megfelelő uniós szabályozással. Ez az együttműködés az alábbiakra terjed majd ki: a Moldovai Köztársaság hatályos élelmiszer-biztonsági stratégiája végrehajtásának lezárása, különös hangsúlyt helyezve a jogszabályok minőségére és a jogérvényesítési képességre, valamint a feltárt hiányosságok orvoslására; a Moldovai Köztársaságra vonatkozó ágazati prioritások meghatározása, hogy az előírásokat jobban összehangolják az uniós jogszabályokkal az ország mezőgazdaságának gazdaságilag jelentős szektoraiban, és a jövőbeni társulási megállapodás mellékleteiben meghatározott valamennyi területet lefedjék; az adminisztratív kapacitás erősítése a felelős kormányzati és végrehajtó szervek és hivatalok személyzetének képzése révén, hogy a jogszabályok készítése és végrehajtása összhangban álljon az uniós joggal; az infrastruktúra és a jogszabályok végrehajtásához szükséges, kapcsolódó kapacitás – különösen az állat-egészségügy, a növény-egészségügy, az élelmiszer-biztonsági laboratóriumok és az állat-egészségügyi határállomások – további javítása az uniós követelményeknek megfelelően; élelmiszerekre és takarmányokra, állat és növény egészségre és biztonságra vonatkozó korai figyelmeztető rendszer létrehozásával kapcsolatos tevékenység; tájékoztató kampányok szervezése az érintett hivatalok, vállalkozások és nem kormányzati szervezetek számára az uniós piacra jutási követelményekről, valamint a civil társadalom számára az élelmiszer- és takarmány-biztonság fogyasztói vonatkozásairól. Vámügyi együttműködés és a kereskedelem könnyítése A felek együttműködnek abból a célból, hogy felkészítsék a Moldovai Köztársaságot jogszabályainak szorosabb összehangolására a társulási megállapodás tervezetének mellékletében felsorolt uniós jogszabályokkal és nemzetközi normákkal. Ez az együttműködés az alábbiakra terjed majd ki: a vámügyi együttműködés stratégiai kerete végrehajtásának folytatása; a Moldovai Köztársaság engedélyezett gazdálkodói rendszerének összehangolása a hasonló uniós rendszerrel, szem előtt tartva a kölcsönös elismerés lehetőségét; a Moldovai Köztársaság vámigazgatási szervének és e szerv infrastruktúrájának további korszerűsítése, és személyzeti képzések szervezése; a vámügyi igazgatási eljárások egyszerűsítésének és korszerűsítésének folytatása; a Moldovai Köztársaságnak az Egységes Árutovábbítási Eljárásról szóló Egyezményhez való csatlakozására vonatkozó ütemterv készítése; a kockázatalapú vámellenőrzésre vonatkozó együttműködés és azoknak a releváns információknak a megosztása, amelyek hozzájárulnak a kockázatkezelés javításához és az ellátási láncok biztonságához, a törvényes kereskedelem megkönnyítéséhez, valamint az importált, exportált és tranzitban lévő áruk biztonságához és védelméhez; a csalással szembeni küzdelemmel kapcsolatos párbeszéd fokozása az illegális kereskedelem megelőzése érdekében, többek között a jövedéki termékek esetében, különösen a vámügyekben történő kölcsönös közigazgatási segítségnyújtásról szóló jegyzőkönyv keretében zajló megerősített együttműködés révén; a Moldovai Köztársaság szellemi tulajdonjog vámhatósági érvényesítéséről szóló jogszabályának az uniós joggal történő összehangolása. Származási szabályok A felek együttműködnek annak érdekében, hogy előkészítsék a jövőbeni társulási megállapodás megfelelő jegyzőkönyvei alapján alkalmazandó származási szabályok végrehajtását. Ez az együttműködés az alábbiakra terjed majd ki: a Moldovai Köztársaságnak a pán-euromediterrán preferenciális származási szabályokról szóló regionális egyezményhez való csatlakozásának elősegítése; a preferenciális származás tanúsítására és ellenőrzésére vonatkozó képzés nyújtása a Moldovai Köztársaság vámügyi szerve számára; a Moldovai Köztársaság vámügyi szerve által, áruk származásnak tanúsítása és ellenőrzése során alkalmazott jelenlegi eljárások megvitatása, és szükség esetén, felülvizsgálata. Letelepedés, szolgáltatáskereskedelem és elektronikus kereskedelem A felek a jövőbeni társulási megállapodásban meghatározott előírásoknak megfelelően folytatják a letelepedésről, szolgáltatáskereskedelemről és az elektronikus kereskedelemről szóló párbeszédet. Előkészítik a szolgáltatások terén tett vállalások végrehajtását, a jövőbeni társulási megállapodás mellékleteiben előirányzottaknak megfelelően. Ez az együttműködés az alábbiakra terjed majd ki: képzés és megfelelő adminisztratív kapacitás biztosítása a jogszabályok tervezett közelítésének kezelése érdekében; azoknak a területeknek a megvitatása, ahol ilyen képzést, kapacitásépítést és szakismeretet kell biztosítani; a jogközelítésre kiválasztott területeken tervezett és folyamatban lévő jogalkotási munkára vonatkozó rendszeres információcsere biztosítása, és e célra irányuló párbeszéd folytatása. Folyó kifizetések és tőkemozgás A felek folytatják a tőkemozgásokra és fizetésekre vonatkozó párbeszédet, különös tekintettel az összes jelenlegi kötelezettségvállalás teljesítésének ellenőrzésére, valamint a jövőbeni társulási megállapodás végrehajtásának előkészítésére. Közbeszerzés A felek együttműködnek annak érdekében, hogy a Moldovai Köztársaság megtegye az előkészületeket a jövőbeni társulási megállapodás közbeszerzési fejezetének, valamint a kapcsolódó reformoknak a végrehajtására. Ez az együttműködés az alábbiakra terjed majd ki: a közbeszerzési politika végrehajtásának felügyeletéért felelős szervek szükséges szakismereteinek és adminisztratív kapacitásának fejlesztése annak érdekében, hogy a jogszabályokat jobban összehangolják az uniós joggal; a Moldovai Köztársaság közbeszerzési stratégiája kidolgozásának megkezdése; annak biztosítása, hogy a független felülvizsgálati szerv elegendő adminisztratív kapacitással rendelkezik ahhoz, hogy hatékony jogorvoslatokat biztosítson a 2007/66/EK irányelv által módosított 89/665/EGK és 92/13/EGK irányelvnek megfelelően; pontos és időszerű tájékoztatás nyújtása a Moldovai Köztársaság jogszabályaival kapcsolatos fejleményekről, különösen a közbeszerzési politikát és jogérvényesítést érintő, tervezett jogalkotási munkáról. Szellemi tulajdonjogok A felek együttműködnek annak előkészítése érdekében, hogy a Moldovai Köztársaság jogszabályait jobban összehangolják a szellemi tulajdonjogok védelméről szóló uniós jogszabályokkal és nemzetközi normákkal, a jövőbeni társulási megállapodásban meghatározottaknak megfelelően. Ez az együttműködés az alábbiakra terjed majd ki: annak biztosítása, hogy mindkét fél jogtulajdonosainak szellemi tulajdonjogai megfelelő és hatékony szintű védelemben részesüljenek, valamint megfelelő intézkedések álljanak rendelkezésre e jogok érvényesítéséhez; a felelős kormányzati szervek és végrehajtó hivatalok – így a Moldovai Köztársaság vámügyi szerve – jogérvényesítési kapacitásának erősítése, valamint az adminisztratív kapacitás helyzetére vonatkozó rendszeres jelentéstétel; az igazságszolgáltatás megfelelő működésének biztosítása a jogtulajdonosok igazságszolgáltatáshoz való jogának, valamint a büntetések rendelkezésre állásának és hatékony végrehajtásának garantálása érdekében; a releváns intézményi struktúra, valamint az iparjogvédelmi joggal foglalkozó irodák, szerzői jogvédő és jogkezelő társaságok megerősítése; a harmadik országok hatóságaival és iparági szövetségeivel történő együttműködés erősítése; a szellemi tulajdon védelmével kapcsolatos figyelemfelhívás fokozására irányuló intézkedések meghozatala, valamint a jogtulajdonosokkal való hatékony párbeszéd biztosítása; az e területre vonatkozó uniós jog és releváns normák végrehajtására irányuló cselekvési terv készítése, valamint a jövőbeni társulási megállapodás alapján alkalmazandó szellemi tulajdonjog végrehajtásával és érvényesítésével kapcsolatos ellenőrzési eszközök kidolgozása; a 2004/48/EK végrehajtási irányelvbe, valamint a szellemi tulajdonjogok vámhatósági érvényesítéséről szóló, 2013. június 12-i 608/2013/EU európai parlamenti és tanácsi rendeletbe foglalt normák végrehajtása; a hamisítás és a kalózkodás elleni hatékony intézkedések meghozatala, valamint a szellemi tulajdonjogra vonatkozó, 2020-ig szóló nemzeti stratégián alapuló végrehajtási jogszabályok és a szellemi tulajdonjogok megsértésével kapcsolatos szankciók hatékony végrehajtásának biztosítása, valamint kézzelfogható és mérhető célértékeken és adatokon alapuló, rendszeres jelentések készítése. Verseny A felek együttműködnek a jövőbeni társulási megállapodás versenyjogi fejezete és a kapcsolódó reformok végrehajtásának előkészítése terén. Ez az együttműködés az alábbiakra terjed majd ki: annak biztosítása, hogy a Moldovai Köztársaság intézményi kerete és adminisztratív kapacitása garantálja a versenyjogi jogszabályok hatékony végrehajtását; az e területre vonatkozó jogérvényesítési jogszabályokkal, és a versenyjoggal összefüggő egyéb jogalkotási fejleményekkel kapcsolatos párbeszéd erősítése, ideértve az állami támogatási szabályok általános érvényesítésére vonatkozó, hatóságoknak nyújtott képzést és eseti szakértői tanácsadást. Átláthatóság A felek kitüntetett figyelmet fordítanak az alábbiakra irányuló tevékenységre: a kereskedelemmel kapcsolatos politikai döntéshozatal átláthatóságára vonatkozó vállalások végrehajtására történő felkészülés, valamint az ennek érdekében esetleg létrehozandó, szükséges mechanizmusok mérlegelése; az átlátható politikai döntéshozatalra vonatkozó bevált gyakorlatok és tapasztalatok megvitatása; információcsere, és megfelelő képzés biztosítása, ideértve a kommunikációs mechanizmusokra és érdekelt felekkel folytatott konzultációkra vonatkozókat; szemináriumok és a nagyközönségnek szóló egyéb események megtartása azzal a céllal, hogy elmagyarázzák a jövőbeni társulási megállapodás és a jogközelítési folyamat végrehajtását. Kereskedelem és fenntartható fejlődés A felek párbeszédet folytatnak a jövőbeni társulási megállapodás kereskedelemről és fenntartható fejlődésről szóló fejezetében szereplő kérdésekről. Ez a párbeszéd az alábbiakra terjed majd ki: a releváns belső szakpolitikai keret, illetve a fenntartható fejlődéssel kapcsolatos nemzetközi kötelezettségvállalások végrehajtására vonatkozó információcsere; az érdekeltek bevonásával kapcsolatban és a civil társadalommal zajló párbeszéd tekintetében e fejezet keretében vállalt kötelezettségek jövőbeni végrehajtásának megvitatása; a bevált gyakorlatok és a releváns tapasztalatok cseréje. A felek szem előtt tartják, hogy a 2.1. szakaszban szereplő szakszervezeti jogokkal és alapvető munkaügyi normákkal összefüggő prioritások, valamint a 2.6. szakaszban meghatározott első prioritás igen lényegek a kereskedelemről és fenntartható fejlődésről szóló fejezet végrehajtásához, tehát a fentieket a társulási megállapodás említett részével összefüggésben kell kezelni. [1] A Moldovai Köztársaság 2013–2016-os demokratikus reformjainak támogatására irányuló cselekvési terv, 2013. november 20.